Sähköautojen huollot sisältävät samoja toimenpiteitä kuin muidenkin autojen huollot. Usein kuulee väitteen, ettei sähköauto tarvitse samankaltaista huoltoa kuin polttomoottoriauto, sillä polttomoottorin tarvitsemia huoltotoimia ei tarvitse suorittaa. Sähköautojen jarrut ja alustakomponentit tarvitsevat itse asiassa jopa joskus enemmän korjausta kuin muiden autojen alustat ja jarrut. Yksinkertainen syy tähän on sähkömoottoreiden tuottama vääntömomentti, joka kuormittaa ja rasittaa alustan komponentteja huomattavasti enemmän kuin polttomoottorin voimantuotto. Lisäksi jarrutusvoiman talteenotto sähkömoottorin avulla vähentää jarrujen mekaanisten osien käyttöä, mikä taas altistaa esimerkiksi jarrupalat ja jarrusatulat jumiutumiselle ja jarrulevyjen kitkapinnat ruostumiselle.